Bemærkninger til forslaget.

**Almindelige bemærkninger**

**1. Indledning**Forslaget har til formål at udvide bruttoskatteordningen til at omfatte udefrakommende arbejdskraft, som udfører arbejde på vandkraftanlæg, der opføres på vegne af Grønlands Selvstyre. Det foreslås i forlængelse hermed, at indtægterne fra A-skat fra denne arbejdskraft skal tilfalde landskassen. Dette svarer til, hvad der gælder for anlæggelsen af lufthavne på vegne af Grønlands selvstyre.

Investeringer i vandkraftanlæg til forsyningen af bosteder er nationale anliggender, hvorfor skatteindtægter fra løn for den udefrakommende arbejdskraft, der arbejder på disse anlæg, ligeledes bør indgå i landskassen, hvor de kan indgå i en samlet prioritering af midlerne via finansloven.

**2. Hovedpunkter i forslaget**Udvidelse af bruttoskatteordningen til at omfatte vandkraftanlæg opført på vegne af Selvstyret.

*Gældende ret*

Bruttoskatteordningen i § 72 a, stk. 1, omfatter fysiske personer, der som led i ansættelsesforhold udføre arbejde ved projekteringsopgaver, bygge- og anlægsopgaver eller installations- og monteringsopgaver *uden for eksisterende byer og bygder*.

Bruttoskatteordningen blev ved Inatsisartutlov nr. 48 af 2017 udvidet til at omfatte opførelsen af lufthavne på vegne af Grønlands Selvstyre.

Af § 68, stk. 2, nr. 7, følger at provenuet fra ansatte på bruttoskatteordningen uden for eksisterende byer og bygder eller ved opførslen af lufthavne på vegne af selvstyret tilfalder landskassen. Af bemærkningerne til bestemmelsen i Inatsisartutlov nr. nr. 20 af 2010 fremgår, at kravet om at der skal være tale om for vandkraftanlæg uden for eksisterende byer og bygder medføre, at:

*”[..] anlæg af vandkraftværker med det hovedformål, at levere el til forsyning af eksisterende byer og bygder [vil] falde uden for bestemmelsen, mens sådanne anlæg vil være omfattet af bestemmelsen, hvis hovedformålet med anlægget er, at levere el til en mine, et fabriksanlæg beliggende uden for eksisterende byer eller bygder med videre.”*

Bruttoskatteordningen og den fordeling af skatteindtægter, som følger af § 68, stk. 2. nr. 7, finder dermed kun anvendelse for vandkraftanlæg, hvis hovedformål er at forsyne et industrielt formål eller et råstofprojekt, men omfatter således ikke anlæg, der opføres med henblik på forsyning af bosteder.

*Forslaget*

Der forventes i den kommende tid at blive foretaget væsentlige investeringer i vandkraftforsyningen. Det foreslås at udvide bruttoskatteordningen således at ansatte, der udfører arbejde ved opførelse af vandkraftanlæg på vegne af Grønlands selvstyre, omfattes af bruttoskatteordningen. Det foreslås i forlængelse heraf, at provenuet fra A-skatter skal tilfalde landskassen.

Det forventes at efterspørgsel efter arbejdskraft til vandkraftprojekterne kan overstige kapaciteten i den grønlandske bygge- og anlægsbranche, hvorfor byggeriet forventes at involvere arbejdskraft for udlandet. Forslaget er desuden begrundet i et ønske om at forenkle skatteligningen for de udenlandske arbejdstagere, der arbejder på disse projekter.

Fordelingen af provenuet fra A-skatter mellem landskassen og kommunerne afspejler byrde- og opgavefordelingen mellem kommunerne og Naalakkersuisut. Med den udefrakommende arbejdskraft er der tale om ansatte, der typisk ikke gør brug af kommunale velfærdsydelser i Grønland, da de normalt kun opholder sig her i landet i forbindelse med byggeriet.

Bruttoskatteordningen medfører at de ansatte betaler en endelig skat på 35 procent af bruttoindkomsten uden personfradrag eller beskæftigelsesfradrag. Personer, omfattet af bruttoskatteordningen, behøver i visse tilfælde ikke at indgive en selvangivelse, medmindre de har andre indkomster, som omfattes af grønlandsk beskatningsret.

Forslaget indebærer ikke i øvrigt ændringer i bruttoskatteordningen. Det er et krav for være omfattet af bruttoskatteordningen, at den ansatte ikke har været skattepligtig til en kommunen her i landet indenfor 6 måneder forud for opholdets begyndelse. Personer, der f.eks. har bopæl i Grønland, og som finder arbejde ved vandkraftprojektet, kan dermed ikke omfattes af bruttoskatteordningen.

For at den ansatte omfattes af bruttoskatteordningen, er det desuden et krav, at den ansatte udfører arbejde som led i ansættelsesforhold ved projekteringsopgaver, bygge- og anlægsopgaver eller installations- og monteringsopgaver. Opgaver af administrativ karakter omfattes således ikke af bruttoskatteordningen.

**3. Økonomiske og administrative konsekvenser for det offentlige**

Det forventes at brug af udenlandsk arbejdskraft under bruttoskatteordningen kan bidrage til at nedbringe anlægsudgifterne. I det omfang at anlægsudgifterne påvirkes i nedadgående retning, reducere det desuden behovet for lånefinansiering og dermed finansieringsudgifterne. NunaGreen A/S, der på Selvstyrets vegne står opførelsen af vandkraftanlæggene, har oplyst, at anvendelse af bruttoskatteordningen overslagsmæssigt forventes at påvirke anlægsudgifterne med estimeret 0,5 procent.

De provenumæssige konsekvenser af udvidelsen af bruttoskatteordningen afhænger af om der opføres omfattede vandkraftanlæg og dernæst af lønudgifterne til projekterne, samt andelen af udefrakommende arbejdskraft. Hvis det antages at alt arbejdskraften på projektet er udefrakommende, kan udvidelsen af vandkraftforsyningen i Nuuk som eksempel skønsmæssigt give landskassen et merprovenu på mellem 235- 237 mio. kr. i anlægsfasen, på bekostning af et samlet set mindre provenu fra skatter for det offentlige på mellem 10–19 mio. kr. Kommunerne vil ikke have andel i et merprovenu fra anlægsfasen, da provenuet fra bruttoskatteordningen tilfalder landskassen. Da en del af arbejdskraften på projektet forventes at være herboende, forventes de provenumæssige konsekvenser ligeledes reelt at være mindre end ovenfor angivet.

Forslaget forventes ikke at have væsentlige administrative konsekvenser for det offentlige.

**4. Økonomiske og administrative konsekvenser for erhvervslivet**

Udvidelsen af bruttoskatteordningen vil gøre det nemmere for virksomhederne at håndtere indkomstbeskatningen for en udefrakommende arbejdskraft, som arbejder på vandkraftanlæggene.

Forslaget forventes derudover ikke at have væsentlige økonomiske eller administrative konsekvenser for erhvervslivet.

**5. Konsekvenser for miljø, natur og folkesundhed**Forslaget har ikke konsekvenser for miljø, natur og folkesundheden.

**6. Konsekvenser for borgerne**Hvis anlægsudgifterne til vandkraftprojekterne nedbringes, kan det i sidste ende også reducere de takster, som forbrugerne og erhvervslivet betaler. Vandkraftanlæg, der forsyner bosteder, finansieres af landets forbrugere og erhvervsliv gennem de takster, som betales for el og varme, i det omfang at varmen produceres ved brug af strøm fra vandkraft.

Forslaget om udvidelse af bruttoskatteordningen omfatter en udefrakommende arbejdskraft, der udfører arbejde ved opførelsen af vandkraftanlæg. Afhængigt af lønninger, skattemæssige fradrag og den samlede udskrivningsprocent, giver bruttoskatteordningen en højere eller lavere skat for den enkelte. Generelt medfører bruttoskatteordningen en højere skat for personer, der har en årsindkomst på omkring 380.000 kr. eller mindre, og en lavere skat for personer med indkomster over dette beløb.

Lovforslaget har derudover ikke væsentlige konsekvenser for borgerne.

**7. Andre væsentlige konsekvenser**Forslaget har ikke andre væsentlige konsekvenser.

**8. Høring**Forslaget har i perioden x. juni til x. juli 2025 været sendt til høringsparter og været lagt på høringsportalen på www.naalakkersuisut.gl.

**Bemærkninger til forslagets enkelte bestemmelser**

Til § 1

Til nr. 1 (§ 68, stk. 2, nr. 7)

Der er tale om en konsekvenstilretning, således at bestemmelsen udvides til at omfatter personer, der udfører arbejde ved opførelsen af vandkraftanlæg på vegne af Grønlands Selvstyre. Personkredsen er dermed identisk med § 72 a, stk. 1, som også forslås ændret. Skatteprovenuet fra fysiske personer, som er omfattet af bestemmelsen, tilfalder landskassen.

Der henvises i øvrigt til bemærkningerne til ændringen til § 72 a, stk. 1, nedenfor.

Til nr. 2 (§ 72 a, stk. 1, 1. pkt.)

Det foreslås at bruttoskatteordningen udvides til at omfatte fysiske personer, der som led i et ansættelsesforhold, udfører arbejde i forbindelse med projekteringsopgaver, bygge- og anlægsopgaver samt installations- og monteringsopgaver ved opførelse af vandkraftanlæg på vegne af Grønlands Selvstyre. Desuden forslås det, at betegnelsen ”byer og bygder” erstattes med bosteder i bestemmelsen.

Forslaget indeholder derudover ikke ændringer i, hvilke arbejdsfunktioner eller krav, som gælder for, at være omfattet af bruttoskatteordningen. Efter gældende ret forstås projektering som udførelse af planlægning, organisering, tegninger og beregninger, der danner grundlag for et byggeri. Ved bygge- og anlægsopgaver forstås resultatet af et sæt bygge- og anlægsaktiviteter bestemt til i sig selv at udfylde en økonomisk eller teknisk funktion. Ved installation og montering forstås samling eller opstilling af tekniske anlæg, bygninger, elektronisk udstyr med videre.

Det er alene medarbejdere beskæftiget med de nævnte opgaver, som omfattes af bestemmelsen, herunder eksempelvis håndværkere, teknikere, ingeniører, kokke, køkkenpersonale, arbejdsmænd, sundhedspersonale og lignende. Medarbejdere beskæftiget med eksempelvis generel administration, transport til og fra byggepladser og lignende falder uden for bestemmelsen.

Bestemmelsen finder anvendelse når projektet opføres vegne af Grønlands Selvstyre, herunder af et selskab, som i hovedsagen er ejet af Grønland Selvstyre. Reglen finder desuden anvendelse på de ansatte, der arbejder for entreprenører og underentreprenører, der udfører arbejder på vandkraftanlæg omfattet af bestemmelsen.

Ved vandkraftanlæg forstås etablering af tunneler, dæmninger, turbiner, generatorer m.m., samt bygninger og faciliteter, der opføres til brug for vandkraftanlægget. Desuden omfattes etablering af arbejdsveje, kajanlæg og midlertidige mandskabsfaciliteter m.v., som er nødvendige for opførelsen af vandkraftanlægget. Omfattet af bruttoskatteordningen er desuden etablering eller ændring af transformatorstationer og transmissionsforbindelser, der etableres mellem vandkraftanlægget og de bosteder, som forsynes fra vandkraftanlægget, samt opdatering af systemer og udstyr til styring af den nye energi. Udvidelsen af distributionsnettet eller etablering af f.eks. varmekedler i bosteder falder dog uden for bruttoskatteordningen.

Til § 2

Det foreslås, at forslaget skal træde i kraft den 1. januar 2026 og skal have virkning fra og med indkomståret 2026.

**Bilag 1**

|  |  |
| --- | --- |
| **Forslaget sammenholdt med gældende ret** | |
| *Gældende formulering* | *Forslaget* |
|  | **§ 1**  I Landstingslov nr. 12 af 2. november 2006 om indkomstskat, jf. Selvstyrets lovbekendtgørelse nr. x af x. maj 2025, foretages følgende ændringer: |
| **§ 68.** […]  *Stk. 2.*  Skatteforvaltningen anses for skattekommune, når:  1) […]  [...]  7) en fysisk person som led i et ansættelsesforhold udfører arbejde i forbindelse med projekteringsopgaver, bygge- og anlægsopgaver samt installations- og monteringsopgaver uden for eksisterende byer og bygder eller ved opførelse af lufthavne på vegne af Grønlands Selvstyre, jf. § 72 a, stk. 1, og den ansatte ikke har været skattepligtig til en kommune her i landet i de seneste 6 forudgående måneder, eller  8) […] | **1.** § 68, stk. 2, nr. 7, affattes således:  ” 7) en fysisk person som led i et ansættelsesforhold udfører arbejde i forbindelse med projekteringsopgaver, bygge- og anlægsopgaver samt installations- og monteringsopgaver uden for eksisterende byer og bygder eller ved opførelse af lufthavne og vandkraftanlæg på vegne af Grønlands Selvstyre, jf. § 72 a, stk. 1, og den ansatte ikke har været skattepligtig til en kommune her i landet i de seneste 6 forudgående måneder, eller” |
| **§ 72 a.** Skattepligtige fysiske personer, der som led i et ansættelsesforhold udfører arbejde i forbindelse med projekteringsopgaver, bygge- og anlægsopgaver samt installations- og monteringsopgaver uden for eksisterende byer og bygder eller opførelse af lufthavne på vegne af Grønlands Selvstyre og som ikke har været skattepligtig til en kommune her i landet i de seneste 6 forudgående måneder, svarer en endelig skat (bruttoskat) til Landskassen med 35 procent af indkomst oppebåret i ansættelsesforholdet. Der kan ikke foretages fradrag i indkomsten, herunder fradrag for tidligere indkomstårs underskud, ligesom § 4 d, stk. 2, og § 4 e ikke finder anvendelse. Udgifter til erhvervelse, sikring og vedligeholdelse af den oppebårne indkomst kan ikke fradrages i anden indkomst hos den skattepligtige. Indkomstskattepligten vedrørende den oppebårne indkomst er endeligt opfyldt ved den erlagte skat. | **2.** I § 72 a, stk.1, affattes 1. pkt. således:  ”Skattepligtige fysiske personer, der som led i et ansættelsesforhold udfører arbejde i forbindelse med projekteringsopgaver, bygge- og anlægsopgaver samt installations- og monteringsopgaver uden for eksisterende byer og bygder eller opførelse af lufthavne og vandkraftanlæg på vegne af Grønlands Selvstyre og som ikke har været skattepligtig til en kommune her i landet i de seneste 6 forudgående måneder, svarer en endelig skat (bruttoskat) til Landskassen med 35 procent af indkomst oppebåret i ansættelsesforholdet.” |
|  | **§ 2**  Inatsisartutloven træder i kraft den 1. januar 2026.  *Stk. 2.* Inatsisartutloven har virkning fra og med indkomståret 2026. |